Бальмонт Көнбайыш Европа әҙәбиәтселәренең СССР-ҙа барған ваҡиғаларға битараф булыуына асыулана, һәм был тойғо көнбайыштың бөтә йәшәү рәүешенә өмөттө өҙөүгә ҡайтып ҡала. Европа элек тә үҙенең төплө уйланылған прагматизмы менән әсе тойғо уятҡайны унда. 1907 йылда уҡ шағир былай тигән: «Сәйер кешеләр — ғәжәп ҡыҙыҡ булмаған Европа кешеләре. Уларға барыһын да иҫбат итергә кәрәк. Мин бер ҡасан да дәлилдәр эҙләмәйем». «Бында бер кем дә бер нәмә лә уҡымай. Бында барыһы ла спорт һәм автомобилдәр менән ҡыҙыҡһына. Ҡәһәрле заман, мәғәнәһеҙ быуын! Мин үҙемде боронғо испан күскенселәре араһында һуңғы Перу владыкаһы кеүек хис итәм», — тип яҙған ул 1927 йылда.